**Opning av skulen for 1.-4.klasse frå den 27.april 2020**

På nettsida til Utdanningsdirektoratet vil de finne informasjon til dykk føresette. Her ligg også ein rettleiar for barneskulen som kan vere god å lese gjennom.
<https://www.udir.no/kvalitet-og-kompetanse/sikkerhet-og-beredskap/informasjon-om-koronaviruset/smittevernveileder/>

På nettsida til Vanylven kommune er der også god informasjon om oppstarten av skulen, og Oppvekstkontoret har laga felles informasjon til alle føresette i Vanylven som eg legg ved.

**Informasjon til føresette på Åheim skule**I tillegg treng de informasjon om korleis vi praktisk tenkjer at skulekvardagen på Åheim skule skal vere frå den 27.04.

Onsdag den 22.04 var personalet som skal ta imot barna dykkar samla for å planlegge ein trygg og god opning av skulen igjen.

Kommuneoverlegen var ilag med oss og gav oss god oppdatering om corona-pandemien og gode råd angåande smittevern.

Det er mange omsyn å ta no når vi får elevane tilbake til skulen, og vi vil halde oss til dei tre grunnpilarane for å bremse smittespreiing:

1. Sjuke personar skal ikkje vere på skulen
2. God hygiene
3. Redusert kontakt mellom personar

Bed om at de les meir om desse tre punkta frå rettleiaren på [www.udir.no](http://www.udir.no)

**Opningstider og skyss:**

Nokre av dykk treng tilbod om SFO frå 7.20 – 16.30 fordi de arbeider i samfunnskritiske yrke. Om nokon kan unnvere SFO denne tida, bed vi om at de melder frå om dette.

SFO vil vere utfordrande for oss å få til då vi ikkje har lov å blande elevar frå dei ulike klassene.

Det same gjeld opphaldet frå 13.40 – 14.35. Leksehjelp i denne perioden vil gå ut.

Dei elevane som treng skyss, vert køyrt heim kl 13.45.

Drosja køyrer først dei fire elevane til Almklovdalen/Sundalen og kjem tilbake og hentar elevane som skal til Skorge.

Maxitaxien køyrer først heim elevane til Syltedalen + nokre frå Slagnes og kjem tilbake og hentar dei største elevane som skal til Slagnes.

Om morgonen føl ein skulebussen/drosjene som vanleg, men de må sjå til at det er god avstand mellom elevane når dei går på bussen.

For elevar som ikkje tek skyss, bed vi om at desse ikkje kjem til skulen før 8.50.

Føresette som føl barna sine til skulen, skal ikkje inn i skulebygget.

**Organisering og personale**

Vi kjem til å dele barna dykkar i faste grupper knytt til fast personale.

**1.klasse** vil vere ei gruppe. Dei skal **berre** bruke inngangen til SFO, bruke SFO-garderoben og toaletta der, bruke SFO-romet og klasseromet sitt, rom 4. Dei vil vere fast knytt til Evy og Venke. Dei som har tilbod om SFO vil vere knytt til Venke.

**2. og 3.klasse** vert ei gruppe. I basisfaga vert klassene delt der 2.kl er på rom 2 og 3.kl på gr.rom 3. I fellesfaga vert dei på rom 2. Desse elevane vil bruke toaletta utanfor gangen i småskulen. Elevane vil vere fast knytt til Aud Bodil, Iren, Mariann og Inger. Dei som har tilbod om SFO vil vere knytt til Mariann og Inger. I tillegg vil Ingunn ha dei to engelsktimane sine i 3.kl fordelt på same dag.

**4.klasse** vert ei gruppe som held til på rom 3. I denne perioden vil 4.kl bruke toaletta ute (ved ungdomsskulen) Elevane vert fast knytt til Janne og Alice der Alice tek ansvar for dei elevane i gruppa som har SFO. I tillegg vil Torill ha sine timar fordelt på tre dagar, og Jørgen vil ha sine timar fordelt på ein dag.

**Friminutta:**

Dei ulike gruppene vert fordelt på kvar sitt område der 4.kl har området ved ungdomsskulen. Elevane i same gruppe kan leike i lag, men vi er pålagde å ikkje blande gruppene. Dette gjeld også på fritida.

Gruppene vil elles ha friminutt til ulike tider.

**Skuledagen:**

På måndag vil vi ha stort fokus på å innarbeide gode rutinar for korleis vi kan klare å vere på skulen utan at smittetala aukar. Rutinar for korleis gå inn i klasseromet utan å vere nær kvarandre, vaskerutinar, vask av nettbrett, PC-ar, bruk av leiker osb.

Pedagogane vil legge opp til mykje undervisning ute i denne perioden. Bed om at de orienterar dykk godt via arbeidsplanane til elevane.

Vi bed om at elevane tek med drikkeflaske. Vi fjernar drikkekoppane deira denne perioden.

For dykk som har bestilt mjølk og frukt, vil dette kome til skulen som før. Dei vaksne på skulen vil dele ut. Dette kjem først på onsdag den 29.04.

**Reinhald:**

Vi kjem til å ha ekstra fokus på reinhald denne tida. Golv og overflater vert vaska kvar dag.

I kvart klasserom vil vi ha fortynna klorløysing for å spraye på dørhandtak, lysbrytarar og andre flater som vert brukt av mange.

Det same gjeld for leikeapparat ute, (handtak på dibba, handtak på tarzanjungelen, reiene m.m)

Uteleikene vert skylt og spraya med fortynna klorløysing kvar dag.

Klassebamsen vert sett i karantene. Det same gjeld for andre tøyleiker. Kvar gruppe vil ha sine faste leiker på sine klasserom. Desse vert enten bytta ut eller reingjorde kvar dag.

Til sist minner vi om at sjølv om skulen gradvis opnar oppatt, må vi framleis halde på dei strenge reglane vi har hatt til no om vi skal klare å hindre smitte og dermed knekke viruset.

Saman skal vi klare dette!

Med helsing

Bodil Holsvik

Rektor Åheim skule